ປາກິສຖານ ແລະອິນເດຍ ຍົກຍ້າຍ ຫຼາຍພັນຄົນ ອອກຈາກ ເຂດນຳ້ຖ້ວມ (ສະໄລດ໌/ວີດີໂອ)
ທະຫານປາກິສຖານ ແລະອິນເດຍ ຍົກຍ້າຍຫຼາຍພັນຄົນ ອອກຈາກເຂດນຳ້ຖ້ວມ ຊຶ່ງເຮັດໃຫ້ ມີຜູ້ເສຍຊີວິດແລ້ວ 474 ຄົນ ແລະອີກຫຼາຍພັນຄົນ ບໍ່ມີບ່ອນຢູ່ອາໄສ.
ກອງທັບຂອງອິນເດຍແລະປາກິສຖານ ໄດ້ເພີ້ມການດຳເນີນ ຄວາມພະຍາຍາມ ໃນການຍົກຍ້າຍປະຊາຊົນ ຫລາຍພັນຄົນ ທີ່ຕົກຄ້າງຍ້ອນໄພນ້ຳຖ້ວມຮ້າຍແຮງ ທີ່ເກີດຈາກຝົນຕົກໜັກ ໃນລະດູລົມມໍລະສຸມ ທີ່ຂົງເຂດໄດ້ປະສົບພົບເຫັນມາໃນຮອບ ຫລາຍທົດສະວັດ ຝົນຕົກໜັກດົນກວ່ານຶ່ງອາທິດ ໄດ້ພາໃຫ້ເກີດນໍ້າ ຖ້ວມແລະດິນເຈື່ອນ ທີ່ໄດ້ຊຸເອົາເຮືອນຊານແລະຂົວຫລາຍແຫ່ງໄປນັ້ນເຮັດໃຫ້ຢ່າງໜ້ອຍ 474 ຄົນຢູ່ອິນເດຍແລະປາກິສຖານ ເສຍຊີວິດ ບັນດາເຈົ້າໜ້າທີ່ກ່າວວ່າ ນໍ້າ ຖ້ວມໄດ້ເປັນຜົນກະທົບຕໍ່ປະຊາຊົນຫລາຍກວ່າ 1 ລ້ານ 8 ແສນຄົນ ແລະອີກຫລາຍຮ້ອຍພັນຄົນ ບໍ່ມີທີ່ຢູ່ອາໄສ ໄພນໍ້າຖ້ວມນີ້ ແມ່ນມີຄວາມຮ້າຍແຮງເປັນພິເສດ ຢູ່ໃນແຄວ້ນ Kashmir ສ່ວນ ທີ່ອິນເດຍ ຄວບຄຸມແລະແຂວງ Punjab ໃນພາກຕາເວັນອອກຂອງປາກິສຖານ ມີຄວາມຢ້ານກົວເພີ້ມຂຶ້ນ ກ່ຽວກັບການຂາດແຄນຢາປົວພະຍາດ ແລະອາດຈະເກີດໂຣກ ລະບາດກັບພະຍາດທີ່ມານຳນໍ້າ ເພາະວ່າໂຮງໝໍຫລາຍແຫ່ງໄດ້ຖືກນ້ຳ ຖ້ວມແລ້ວ ສູນກາງ ປິ່ນປົວພະຍາດຊົ່ວຄາວ ໄດ້ມີການຈັດຕັ້ງຂື້ນຢູ່ໃນເຂດດິນສູງ ເພື່ອປິ່ນປົວຫລາຍພັນຄົນ ທີ່ຕິດພະຍາດຕ່າງໆ ລະດູລົມມໍລະສຸມໃນເຂດເອເຊຍໃຕ້ ເລີ້ມແຕ່ເດືອນມິຖຸນາ ໄປຫາເດືອນກັນຍາ ຊຶ່ງຝົນຕົກ ເປັນທີ່ສຳຄັນທີ່ສຸດສຳລັບການປູກຝັງຢູ່ໃນຂົງເຂດ